DEĊIŻJONI TAL-KUMMISSJONI
tat-22 ta' Diċembru 2006
li tapprova l-pjanijiet ta' monitoraġġ għas-sejba ta' residwi jew sustanzi f'annimali ħajjin u fi prodotti ta' l-annimali skond id-Direttiva tal-Kunsill 96/23/KE kif imressqa mill-Bulgarija u r-Rumanija
(notifikat bid-dokument numru C(2006) 6815)
(Test b'rilevanza għaż-ŻEE)
(2007/15/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u fil-prodotti ta' l-annimali u li tirrevoka d-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba' subparagrafu ta' l-Artikolu 8(1) tagħha,
Billi:
(1)
Id-Direttiva 96/23/KE tistipula l-miżuri għall-monitoraġġ ta' ċerti sustanzi u residwi tagħhom f'annimali ħajjin u fil-prodotti ta' l-annimali u tipprevedi li Stati Membri għandhom jippreżentaw il-pjanijiet tagħhom ta' monitoraġġ għas-sejba ta' residwi jew sustanzi) lill-Kummissjoni għal approvazzjoni (’pjanijiet ta' monitoraġġ’).
(2)
Minħabba li l-Bulgarija u r-Rumanija huma skedati li jingħaqdu mal-Komunità fl-1 ta' Jannar 2007, huma ppreżentaw pjanijiet ta' monitoraġġ lill-Kummissjoni għall-approvazzjoni.
(3)
Dawn il-pjanijiet ta' monitoraġġ jikkonformaw mar-rekwiżiti tad-Direttiva 96/23/KE u għalhekk għandhom jiġu approvati.
(4)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Il-pjan ta' monitoraġġ għas-sejba ta' residwi jew sustanzi, kif previst fl-Artikolu 5(1) tad-Direttiva 96/23/KE, ippreżentat mill-Bulgarija lill-Kummissjoni fil-25 ta' April 2006 huwa approvat.
Artikolu 2
Il-pjan ta' monitoraġġ għas-sejba ta' residwi jew sustanzi, kif previst fl-Artikolu 5(1) tad-Direttiva 96/23/KE, ippreżentat mir-Rumanija lill-Kummissjoni fl-20 ta' Marzu 2006 huwa approvat.
Artikolu 3
Din id-Deċiżjoni għandha tapplika bil-kundizzjoni u minn dak in-nhar tad-dħul fis-seħħ tat-Trattat ta' l-Adeżjoni tal-Bulgarija u r-Rumanija.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.